Tre bandemedlemmer afpressede odenseansk tatovør. Nu skal de i fængsel for at afkræve beskyttelsespenge.

Tre medlemmer af Black Army er ved Retten i Odense blevet idømt straffe på henholdsvis seks, syv og otte måneders ubetinget fængsel.

De er dømt for afpresning af en tatovør i Odense den 9. februar 2017.

Vil sende et signal

Alle domsmænd er enige i dommen, hvor Retten i Odense har ønsket at sende et signal om, at afpresning skal straffes konsekvent.

- Udgangspunktet er seks måneders fængsel for banderelateret afpresning. Her er tale om alvorlig banderelateret afpresning mod næringsdrivende, sagde dommeren ifølge fyens.dk i sin oplæsning af dommen.

Manden, der fik otte måneders fængsel, er tidligere dømt for vold og afpresning, og det lagde dommeren vægt på.

Efter sagen i februar kom frem, har flere andre tatovører i Odense oplevet lignende episoder, hvilket fik tatovørernes brancheorganisation, Professionelle Danske Tatovører, til at gå til Fyns Politi.

Denne sag handlede dog kun om afpresningsepisoden fra 9. februar 2017.

Tilfreds tatovørformand

Lars Pedersen, der er formand for Professionelle Danske Tatovører, er tilfreds med dommen.

- Jeg synes, det er helt fair, og jeg synes, det er en stor dag for Odense. Vi har slået stregen i sandet og fortalt, hvad vi vil finde os i og ikke vil finde os i. Det er første skridt til noget meget større, siger han til TV 2.

Forsvaret havde krævet frifindelse og siger, at dommen er en stor skuffelse. De mener ikke, der var tilstrækkelig bevisførelse for, at de uden tvivl har afpresset.

Borgmester har spillet aktiv rolle

Siden sagen begyndte i januar, har politiet modtaget flere anmeldelser om afpresning, og det har ført til flere anholdelser.

Odense-borgmester Peter Rahbæk Juel (S) har tidligere holdt borgermøder om tiltag mod banden. Og torsdag var han inden retsmødet ganske utvetydig om, hvordan han mente, retten burde agere i den pågældende retssag.

- Vi sætter foden ned nu og siger ”stop, hertil og ikke længere”, og det er den her retssag et symbol på. Vi viser, at kommune, politi og retssamfund er et større og stærkere fællesskab end deres kriminelle fællesskab. Derfor så skal vi vinde, sagde Peter Rahbæk.

Han har tidligere beskyldt forsvarsadvokat Mette Grith Stage for at være talsperson for Black Army.

Det er langt over stregen, mener Mette Grith Stage, der føler sig brugt til at skaffe borgmesteren et godt kommunalvalg til efteråret.

- Jeg kan se, det er et beskidt og billigt trick borgmesteren bruger ved at angribe en forsvarsadvokat i sin jagt på stemmer. I burde som journalister være de første til at se, at han er så fræk at bruge mig og svine mig til i en valgkamp, fordi jeg kommer med nogle oplysninger, som ikke passer ind i hans dagsorden.